《念奴娇 寄杭州蕙愉大姑》
清代·李慎溶

故园秋暮，怅光阴别后，风梭过眼。欲把离愁传尺素，争奈银笺嫌短。

听雨帘栊，扫花台榭，处处寻思遍。回头欢境，算来空付微叹。

多少胜迹前朝，香车画楫，尘影如潮满。明月江山曾入梦，却被箫声吹断。

遮莫年来，镜中云鬓，湖柳丝偷换。新游须记，酒痕襟上休浣。

作者简介：李慎溶，字稚清，闽县人。同县孙员外鸿谟室，江苏同知李宣龚妹。